KOMMISSIONENS BESLUTNING
af 23. juni 2006
om fastsættelse af EF-tilskuddet til dækning af udgifterne til hasteforanstaltninger til bekæmpelse af aviær influenza i Belgien i 2003
(meddelt under nummer K(2006) 2422)
(Kun den franske og den nederlandske udgave er autentiske)
(2006/436/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 3, stk. 3, og
ud fra følgende betragtninger:
(1)
Der var udbrud af aviær influenza i Belgien i 2003. Sygdomsudbruddet udgjorde en alvorlig fare for Fællesskabets husdyrbestand.
(2)
For at forebygge, at sygdommen breder sig, og bidrage til, at den udryddes så hurtigt som muligt, skal Fællesskabet i henhold til bestemmelserne i beslutning 90/424/EØF yde finansiel støtte til medlemsstatens støtteberettigede udgifter til hasteforanstaltninger til bekæmpelse af sygdommen.
(3)
Ved Kommissionens beslutning 2003/749/EF af 10. oktober 2003 om EF-tilskud til de støtteberettigede udgifter til udryddelse af aviær influenza i Belgien i 2003 (2) blev der bevilget EF-tilskud til Belgien til dækning af udgifterne til de hasteforanstaltninger til bekæmpelse af aviær influenza, der blev gennemført i 2003.
(4)
Der blev i overensstemmelse med samme beslutning udbetalt et forskud på 3 000 000 EUR.
(5)
I henhold til beslutningen skal restbeløbet af EF-tilskuddet fastsættes på grundlag af den anmodning, Belgien fremlagde den 13. januar og den 24. marts 2004, dokumentation, der bekræfter beløbene i anmodningen, og resultaterne af Kommissionens kontrol på stedet. Det beløb, der er angivet i anmodningen fra Belgien, er 18 035 727,78 EUR; EF-tilskuddet hertil kan ikke være på mere end 50 % af de samlede støtteberettigede udgifter.
(6)
På baggrund af ovenstående bør det samlede EF-tilskud til dækning af de støtteberettigede udgifter til udryddelse af aviær influenza i Belgien i 2003 nu fastsættes.
(7)
Ifølge resultaterne af Kommissionens kontrol i henhold til EF-forskrifterne på veterinærområdet og betingelserne for tildeling af EF-tilskud er det ikke alle de indberettede udgifter, der kan godkendes som støtteberettigede.
(8)
Den foregående Kommissions bemærkninger, endelige konklusioner og metode til beregning af de støtteberettigede udgifter blev meddelt de belgiske myndigheder den 21. februar 2006.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
EF-tilskuddet til dækning af udgifterne til udryddelse af aviær influenza i Belgien i 2003 i henhold til beslutning 2003/749/EF fastsættes til i alt 8 088 508,16 EUR.
Eftersom der allerede er udbetalt et forskud på 3 000 000 EUR i henhold til beslutning 2003/749/EF, fastsættes restbeløbet af EF-tilskuddet til 5 088 508,16 EUR.
Artikel 2
Denne beslutning er rettet til Kongeriget Belgien.
Udfærdiget i Bruxelles, den 23. juni 2006.